# N 13, 18 Mens frost og vintermørke rår

**Tekst:** Svein Ellingsen 1957, 1971, fritt etter Edvard Evers 1914

**Melodi:** Johann Crüger 1640

### Stikkord: Advent, kirkens nyttår, mørke, vinter, lys

## Bakgrunn

Advent og jul faller hos oss sammen med den tida på året da det er mørkest, og «sola snur». Tekstforfatter Svein Ellingsen bruker ofte bilder av Gud som «lys», og samtidig Gud som «bor i mørket». «I mørket ved vår side står han som steg inn i våre kår». Adventslyset er en konkret ting, som tydelig og klart minner oss om dette. Svein Ellingsen er den tekstforfatteren som har flest tekster i salmeboka. Mer om Svein Ellingsen finner du i Store norske leksikon: <https://snl.no/Svein_Ellingsen>

## Tilnærminger

* **Lys**

Tenn lys i et rom med sparsom eller ingen belysning. Det må være nok lys til at den eller de som synger ser teksten. Tenn gjerne ett lys til hvert vers, slik at det til slutt blir fire. En annen måte å illustrere teksten på, er å tenne et lys til hvert av de tre versene mens de synges, og når vers fire kommer, tennes mange lys, og flombelysningen kan settes på i hele kirkerommet eller i hele kor-partiet.

* **Rap**

Teksten egner seg som rap. Barna kan utfordres til å lage den selv. Til slutt kan dere rappe de første tre versene og det siste kan synges.

* **Kirkeåret**

Kirkeåret begynner 1. advent. Salmen handler om det. «Kirkens nye år», «adventslys», «krans», «evighet». Hvordan henger disse sammen?

* **Lys-mørke**

Kontrasten lys-mørke, som salmen handler om er godt egnet til kreativitet: male, pantomime.